Taastrup, den 02. marts 2018
Sag 17-2018-00245 – Dok. 358967/tk\_dh

Høringssvar om bekendtgørelsen om tilskud til psykologbehandling

Med satspuljeaftalen på sundhedsområdet for 2018-2021 blev det aftalt at indføre en

forsøgsordning med vederlagsfri psykologbehandling til unge mellem 18-20 år, som

lider af depression eller angst. Forsøgsordningen løber fra 1. juli 2018 til og med

2021.

DH har ikke konkrete bemærkninger til teksten i bekendtgørelsen, men vi bakker kraftigt op om forsøgsordningen. Der er et stigende behov for psykologbehandling hos børn og unge, og brugerbetalingen er en barriere, også for denne målgruppe.

Satspuljepartierne har tilkendegivet, at man til efteråret vil se samlet på de særlige ordninger på psykologområdet, man har givet penge til i satspuljeregi.

Det ser vi som en god mulighed for at gå tilskudsreglerne igennem og forhåbentlig udvide muligheder for at få støtte til psykologbehandling. Der er mennesker, der på grund af deres handicap har behov for psykologbehandling, men som er afskåret fra det i dag af økonomiske årsager.

Der er også mennesker, der på grund af deres handicap har behov for længere forløb, end de 12 timer, der i dag kan gives tilskud til. Det gælder fx mennesker med kommunikationshandicap som døve og hørehæmmede, som bruger tegnsprogstolk. Her er det nødvendigt med ”rimelig tilpasning” for at sikre, at denne målgruppe ikke stilles ringere end andre. Årsagen er, at der går tid fra selve psykologbehandlingen til at få kommunikationen til at flyde for både psykolog, tolke og tolkebruger.

Med venlig hilsen



Thorkild Olesen, formand

For uddybende bemærkninger kontakt chefkonsulent Torben Kajberg på tk@handicap.dk